Proiect

**PARLAMENTUL REPUBLICII MOLDOVA**

**L E G E**

**pentru modificarea şi completarea Legii nr. 91-XVI din**

**5 aprilie 2007 privind terenurile proprietate publică şi delimitarea lor**

**-------------------------------------------------------------------------------**

Parlamentul aprobă prezenta lege organică.

**Articol unic.** – Legea nr. 91-XVI din 5 aprilie 2007 privind terenurile proprietate publică şi delimitarea lor (Monitorul Oficial al Republicii Moldova, 2007, nr. 70-73, art. 316**)** se modifică şi se completează după cum urmează:

**1.** Articolul 3:

se completează cu alineatul (31) cu următorul cuprins:

„(31) În cazul în care terenurile proprietate publică a unităţii administrativ-teritoriale de nivelul întîi se mărginesc cu terenurile proprietate publică dobîndite de unitatea administrativ-teritorială de nivelul al doilea, reprezentanţii acestor unităţi administrativ-teritoriale coordonează hotarele terenurilor. Dacă reprezentanţii părţilor nu convin asupra hotarelor, litigiul se examinează în instanţa de judecată.”;

alineatul (4) va avea următorul cuprins:

,,(4) Executarea lucrărilor de delimitare a terenurilor proprietate publică a statului şi a terenurilor proprietate publică a unităţilor administrativ-teritoriale, inclusiv a terenurilor care aparţin domeniului public sau celui privat, de identificare a lor, precum şi a celor de elaborare a planului geometric este asigurată de Agenţia Relaţii Funciare şi Cadastru, în comun cu autorităţile administraţiei publice centrale competente şi autorităţile administraţiei publice locale, prin intermediul întreprinderilor de stat al căror fondator este Agenţia Relaţii Funciare şi Cadastru.”;

se completează cu alineatul(41) cu următorul cuprins:

„(41) Lucrările de delimitare a terenurilor proprietate publică includ următoarele etape:

a) întocmirea de către ministere, alte autorităţi administrative centrale şi autorităţile administraţiei publice locale a listei bunurilor imobile (clădiri, construcţii, terenuri etc.) proprietate publică pe care le deţin în posesiune, gestiune şi prezentarea acesteia către Agenţia Relaţii Funciare şi Cadastru pentru sistematizare şi crearea bazei de date;

b) identificarea şi formarea bunurilor imobile proprietate publică incluse în liste, întocmirea procesului-verbal al şedinţei comisiei de lucru privind delimitarea bunurilor imobile (clădiri, construcţii, terenuri etc.) proprietate publică, elaborarea proiectului planurilor geometrice şi coordonarea acestora cu persoanele şi autorităţile interesate. Proiectul planului geometric se elaborează în baza materialelor cartografice existente, în hotarele generale.”;

la alineatul (5), textul ,,în cazul terenurilor proprietate publică a statului şi de la bugetul local în cazul terenurilor proprietate publică a unităţilor administrativ-teritoriale” se exclude.

**2.**  Articolul 4:

alineatul (1):

la litera d), după cuvintele „drumurile naţionale” se introduc cuvintele „ , inclusiv: plantaţiile rutiere, podurile, viaductele, pasajele denivelate, tunelurile, construcţiile de apărare şi consolidare, locurile pentru parcare şi staţionare şi alte dotări pentru siguranţa circulaţiei”, iar după cuvintele „al gazelor” se introduc cuvintele „ , terenurile pe care sînt amplasaţi pilonii liniilor de transport electric de tensiune înaltă (de la 35 kV şi mai mare)”;

la litera f), după cuvîntul ,,interne” se includ cuvintele ,, , alte terenuri utilizate pentru asigurarea securităţii statului”;

litera g) se exclude;

la alineatul (2), după cuvintele ,,întreprinderilor de stat” se introduc cuvintele „ , societăţilor comerciale cu capital integral sau majoritar de stat”.

**3.** Articolul 9:

la alineatul (2), după cuvintele ,,se face în baza” se introduc cuvintele ,,unuia dintre următoarele documente, după caz”;

se completează cu alineatul (31) cu următorul cuprins:

„(31) În cazul în care pe terenurile proprietate publică a statului identificate (terenurile sînt utilizate conform destinaţiei: drumuri, păduri, ape etc.) se extind virtual terenurile proprietate privată sau a unităţilor administrativ-teritoriale, însă această extindere este condiţionată de erori comise la elaborarea proiectelor de organizare a teritoriului în contextul privatizării masive a pămîntului, terenul proprietate publică a statului va fi format indiferent de suprapunere, iar erorile vor fi corectate în cadrul Programului de stat de creare a cadastrului bunurilor imobile.”;

la alineatul (4), litera e) se completează în final cu cuvintele „ , în cazul îndeplinirii lucrărilor la comanda gestionarului terenului”;

la alineatul (6), după cuvintele „pe teren” se introduc cuvintele „ , la comanda gestionarului terenului”, iar cuvîntul ,,cadastral”, în ambele cazuri, se substituie prin cuvîntul ,,geometric”.

**4.** Articolul 11:

alineatul (2):

la litera a), sintagma „în anii 2007-2008” se substituie prin sintagma „pînă în anul 2015”;

la litera b), sintagma „în anii 2007-2009” se substituie prin sintagma „pînă în anul 2015”;

alineatul (3) va avea următorul cuprins:

„(3) Guvernul va prevedea anual în bugetul de stat mijloace băneşti Agenţiei Relaţii Funciare şi Cadastru pentru finanţarea lucrărilor de identificare şi de formare a terenurilor proprietate publică a statului şi a terenurilor proprietate publică a unităţilor administrativ-teritoriale.”

**Preşedintele Parlamentului**